

Αρκαλοχώρι, 21/11/2024

Προς: ΜΜΕ

**ΔΕΛΤΙΟ ΤΥΠΟΥ**

**Ενέργειες αποκατάστασης της βατότητας των δρόμων μετά την έντονη νεροποντή στον Τσούτσουρα**

Αρκετά προβλήματα προκάλεσε στον παραθαλάσσιο οικισμό του Τσούτσουρα του Δήμου Μινώα Πεδιάδας, η έντονη νεροποντή που εκδηλώθηκε το πρωί της Πέμπτης 21 Νοεμβρίου.

Με δεδομένη την αγωνία των κατοίκων, ο αρμόδιος Αντιδήμαρχος Οικιστικής Ανασυγκρότησης και Παραλιακού Μετώπου Γιώργος Παπαδόπουλος, κατόπιν συνεννόησης με το Δήμαρχο Μινώα Πεδιάδας Βασίλη Κεγκέρογλου, μετέβη άμεσα στο σημείο, συνοδεία του Προέδρου της Κοινότητας Καστελλιανών Μανώλη Πευκιανάκη, προκειμένου να δουν από κοντά την κατάσταση που διαμορφώθηκε μετά τη δυνατή βροχόπτωση και να επιβλέψουν τις εργασίες αποκατάστασης της βατότητας των δρόμων, με μηχάνημα έργου του Δήμου (τσαπάκι) και τη βοήθεια ενός ακόμη αντίστοιχου ιδιωτικού μηχανήματος του κ. Μαρίνου Παπαδάκη για την όσο το δυνατόν πιο άμεση αποκατάσταση των ζημιών.

Επίσης, την Παρασκευή θα συνεχιστούν οι ενέργειες αποκατάστασης των δρόμων που οδηγούν στις θερμοκηπιακές καλλιέργειες με τη βοήθεια γκρέιντερ και άλλων μηχανημάτων έργου του Δήμου.

Επιπροσθέτως, υπήρξε επικοινωνία με την Περιφέρεια Κρήτης και πιο συγκεκριμένα με τον Αντιπεριφερειάρχη Νίκο Συριγωνάκη, σύμφωνα με τον οποίο, από τη Δευτέρα 25 Νοεμβρίου, η Τεχνική Υπηρεσία της Περιφέρειας θα βρίσκεται στον Τσούτσουρα προκειμένου να κάνει αυτοψία στην περιοχή.